โรงงานน้ำตาลวอนรัฐอย่ามองเป็นโรงไฟฟ้า
โพสต์ทูเดย์-อุตสาหกรรมน้ำตาล กระตุ้นภาครัฐมีความชัดเจนเรื่องกฎเกณฑ์การเสนอขายไฟฟ้าส่วนที่เหลือใช้ของโรงงานน้ำตาล หวั่นโรงงานชะลอขายไฟส่งผลกระทบต่อคนใช้ไฟฟ้าในพื้นที่ ย้ำไม่ได้ทำธุรกิจผลิตไฟฟ้าขาย ไม่อยากให้คุมซ้ำซ้อน
4 ม.ค. 2553

โพสต์ทูเดย์-อุตสาหกรรมน้ำตาล กระตุ้นภาครัฐมีความชัดเจนเรื่องกฎเกณฑ์การเสนอขายไฟฟ้าส่วนที่เหลือใช้ของโรงงานน้ำตาล หวั่นโรงงานชะลอขายไฟส่งผลกระทบต่อคนใช้ไฟฟ้าในพื้นที่ ย้ำไม่ได้ทำธุรกิจผลิตไฟฟ้าขาย ไม่อยากให้คุมซ้ำซ้อน
รายงานข่าวจากคณะทำงานด้านเอทานอลและพลังงานชีวมวล บริษัท ไทยชูการ์ มิลเลอร์ เปิดเผยว่า ที่ประชุมคณะทำงานได้หารือในปัญหาการผลิตไฟฟ้าของโรงงานน้ำตาล ที่หน่วยงานภาครัฐที่เกี่ยวข้องจะกำหนดให้ “โรงงานน้ำตาล” ที่สามารถผลิตไฟฟ้าได้ ถูกจัดเข้ากลุ่มของ “โรงไฟฟ้าพลังงานความร้อน” โดยทั่วไป ซึ่งอาจทำให้โรงงานน้ำตาลมีปัญหาในการขายไฟฟ้าส่วนที่เหลือเข้าสู่ระบบของการไฟฟ้าฯ ซึ่งจะต้องถูกกำกับดูแลโดยหน่วยงานอื่นที่ถือเป็นการกำกับดูแลที่ซ้ำซ้อนกับที่กรมโรงงานอุตสาหกรรม ที่ดูแลโรงงานน้ำตาลอยู่แล้ว และมีผลกระทบตามมา คือ พลังงานไฟฟ้าที่โรงงานน้ำตาลเคยขายให้กับการไฟฟ้าฯ จะสูญหายไปจำนวนหนึ่ง
ทั้งนี้ กลุ่มผู้ประกอบการได้แจ้งความวิตกกังวลในเรื่องนี้ต่อหน่วยงานของรัฐแล้ว โดยขอให้ยึดเกณฑ์มาตรฐานของอุตสาหกรรมหลักเป็นสำคัญ เพราะกิจการหลักของโรงงานน้ำตาลอยู่ที่การผลิตน้ำตาล ส่วนที่ขายไฟเข้าระบบของการไฟฟ้าฯ ก็เป็นการเชื่อมต่อในเรื่องของสายส่งเท่านั้น ซึ่งจะไม่ก่อให้เกิดการเปลี่ยนแปลงใดๆ ต่อสิ่งแวดล้อมหรือแม้แต่สุขอนามัยของชุมชนในพื้นที่